**ОТЧЕТ**

**за дейността на НЧ “Братство 1906”**

**с. Бръшлен, общ. Сливо поле, обл. Русе**

**през 2023 год.**

Народно Читалище “Братство 1906” е първото учредено читалище на територията на община Сливо поле. Учредено от млади ентусиазирани бръшленчени начело с Александър Райков Михайлов, учител в с.Бръшлен през далечната 1906г. Съгласно разпоредбите на Закона за Народните Читалища, Закон за търговският регистър и регистъра на юридическите лица с нестопанска цел е вписано в Регистъра на Читалищата към Министерство на културата и в регистър Булстат към Агенцията по вписвания с ЕИК 000523335.

От тогава до сега читалището е център за просвета, култура, наука и за съхраняване на българските народни традиции.

Стратегически цели за утвърждаване на читалището, като жизнено и функционално културно-просветно средище с активни културни, информационни, социални и граждански функции са:

1. Формиране на читалището като място за общуване и контакти, повишаване ролята на читалището за социалната и културна интеграция за различни общности.

2. Участие в местното самоуправление и процесите на гражданското общество.

3. Стимулиране на читалищната дейност за съхраняване и популяризиране на българските културни традиции и наследство.

4. Развитие и поддържане на читалищната инфраструктура.

През отчитания период библиотечният фонд се увеличи с 383 тома на обща стойност 3 761,56 лева, от които 80 книги на стойност 1 226.72 лева са закупени по проект с **рег. №РД11-06-1527/18.12.2023г.** по програма „Българските библиотеки- съвременни центрове за четене и информираност“, 30 тома на стойност 375,42 лева са закупени със средства от бюджета на читалището и 282 тома дарени книги.

Общо в библиотеката към читалището на разположение на читателите са 11 427 тома. Редовните читатели са 90 /деведесет/ и се радват на разнообразна литература. Посещенията през 2023г. са 457.

Абонамента съответно е съобразен с интересите на читателите*.* Читалището е абонирано за вестник „Кулинарен журнал“, „Журнал за жената” и „Читалищен вестник”.

Към читалището продължават да функционират:

- Група за изворен фолклор “Бръшленсkи баби“

- Група за обработен фолклор “Бръшленска китка“

- Детска група „Лазарки“

- ДТС „ХОП-ТРОП“

- Коледарска група

През изминалата 2023г. дейността на читалището се организираше съгласно приетият календарен план.

Януари читалището стартира дейността с отбелязването на Бабинден. Като беше посетен домът на медицинското лице Лиляна Христова. Заедно с нея бе извършен традиционния ритуал в дома на новороденото бебе Николай в село Бръшлен. След това ГИФ „Бръшленски баби“ имаха участие в село Борисово.

През февруари заработи работилницата на Баба Марта, също така се отбеляза 150-та годишнина от обесването на Васил Левски. Състоя си и традиционното честване на Сирни заговезни с маски организирано заедно с Кметство Бръшлен.

Месец Март започва с ритуала на Баба Марта, която завързва мартеници на всички в центъра на селото и нарича за здраве и берекет. Отпразнувахме и деня на самодееца.

На Трети март извихме традиционното от няколко години хоро на центъра на селото. Пред паметника на опълченците с кратка програма от децата на с.Бръшлен тържествено отбелязахме освобождението на България. На края заедно със самодейците и гостите пяхме патриотични песни.

Част от самодейците на ГОФ„Бръшленска китка“ и ГИФ“Бръшленски баби“ взеха участие в 8-ми фолклорен празник на „ Греяна ракия и зелева чорба от старовремската софра“ с.Бабово 2023г. На 17 март отпразнувахме заедно 8 март и Първа пролет в банкетната зала на туристическия център на селото.

През Април за най-пролетния християнски празник Лазаров ден ДГ „Лазарки“, посети почти всички къщи в селото, пяха и наричаха за здраве и берекет.

След това влезе в действие Великденската работилница, в която децата изработиха с желание и усмивка великденски яйца, картички и венци за предстоящия конкурс. Той се състоя на площада на селото след великденското хоро. Участвахме в пролетното почистване на селото.

Месец май започна с участие на ГИФ „Бръшленски баби“ и ГОФ „Бръшленска китка“ в 11 Национален фолклорен конкурс „Заблеяло ми агънце“ край Петропавловският манастир.

Също така беше направена екскурзия с голяма група малки и големи до защитената местност на „Калимок Бръшлен“. Това което научиха и видяха децата бе пресъздадено на детската работилница за Европейския ден на Натура 2000. Беше изнесена беседа от еколог в читалището. Билковата градина, която също е част от проекта “Съхранение и популяризиране природното наследство на територията на село Бръшлен“ бе подновена и обогатена.

Беше отбелязано и Честването на Българската просвета и култура.

Месец юни традиционно започва с отбелязване на Денят на детето. С много игри,смях и забава децата се забавляваха.Празника завърши с почерпка и рисунки на асфалт.

След 15.06.2023г. първите деца излезли ваканция вече са в Читалището – четат книги, занимават се с приложни изкуства, работят по интереси.

* По проект с регистрационен №BG06RDNP001-19.141-0014-C3-MO18 по договор „Съхраняване и популяризиране наследството на територията на село Бръшлен към процедура BG06RDNP001-19.141- „Мярка 21 „Съхраняване и популяризиране културно-историческо и природно-наследство на територията МИГ“Тутракан-Сливо поле““, бе пресъздаден обичаят Еньовден в селото.На Еньовден-24 юни спазвайки традицията, облечени в бели премени се събрахме на поляната под селото където посрещнахме изгрева, играхме мълчано хоро, набрахме росни билки и направихме Еньовски венец, под който преминаха всички за здраве.Беше пресъздаден и обичая „Ладуване“ Имаше много гости на празника.

През месец юли групите „Бръшленски баби и „Бръшленска китка“ взеха участие в 17-ти Международен фолклорен конкурс „Пауталия“ гр.Кюстендил. Групата “Бръшленска китка“ спечелиха първо място, а „Бръшленските баби“ бяха удостоени със специална награда за автентичен фолклор.

Децата от всички класове излязоха в лятна ваканция. До края на август те бяха в читалището на лятна занималня, работилници и много полезни занимания. Съчетахме полезното с приятното.

Рибен фест Бръшлен-2023 се организира от Кметство Бръшлен, Община Сливо поле и НЧ „Братство 1906“. ДТС „Хоп-Троп“ и новото попълнение от по малките деца участваха в подготовката на празника. Всичко, което изработиха през ваканцията бе опаковано и подготвено за „Рибния Базар“. Програмата беше богата на танци, песни и конкурс за най-автентична българска носия. Със средствата, които спечелиха децата се закупи 65 инчов телевизор за читалището, който веднага след монтирането му се изпълняват още две дейности - всеки вторник има българско кино, а всяка сряда има хоротека за малки и големи.

През месец октомври ГОФ „Бръшленска китка“ и ГИФ“Бръшленски баби“ взеха участие в Фестивала на Мамалигата в село Нова черна 2023г.

На 1 Ноември бе организирано празненство по случай Денят на Народните будители заедно с читалищното настоятелство, проверителната комисия и самодейците. За децата също бе проведено мероприятие с образователен характер.

През 2023г. Коледарската група отново беше в голям състав. По инициатива на младежите от селото, група от петнадесет коледари, пяха и наричаха за здраве и берекет в селото. Атрактивният им превоз,също бе атракция.

По отношение на строително –ремонтни дейности през 2023 г. бе направен ремонт на фоайето на вторият етаж. Бившата стая, в която се съхранява реквизита бе обновена и превърната в стая на билките. На първия етаж в читалнята също бе направен ремонт. Стаята е освежена и приветлива. Средствата за ремонтните дейности на фоайето и стаята на билките в размер на 4 699,36лв. са осигурени от Община Сливо поле, а средствата за ремонт на читалнята е в размер на 2 466,06лв. са осигурени от бюджета на читалището.

През изминалата година бе изпълнен проект №BG06RDNP001-19.141-0014 с наименование „Съхраняване и популяризиране природното наследство на територията на село Бръшлен“, по Мярка 21 „Съхранение и популяризиране културно-историческото и природно наследство на територията на МИГ „Тутракан-Сливо поле“ по договор BG06RDNP001-19.141-C01/05.01.2022г. с Бенефициент НЧ „Братство1906“ село Бръшлен – като бе създадена билкова градинка до източната част на Читалището, проведоха се работилници с природна и образователна насоченост, посети се ЗМ „Калимок- Бръшлен“ с наблюдения на пеликани и други защитени видове птици и растения, пикник с игри и забавления. Традиционният Еньовден с посрещането на изгрева, брането на билките, свиването на венците, пеенето на песните, възстанови се обичаят Ладуване. Закупени бяха материали за работилниците, закупена е и Интерактивна маса, на която са инсталирани презентации разкриващи природното богатство на територията на която живеем, но не познаваме. Инсталирани са образователни игри. Гореописаният проект е успешно отчетен и сумата по изпълнението му в размер на 17 896,58 лв. е преведена от Държавен Фонд Земеделие по сметка на читалището, съответно Ние сме я възстановили на Община Сливо поле, която ни подпомогна финансово за да изпълним проекта.

С доброволен труд се извърши поддръжката на билковата градинка от източната страна на читалището, също с доброволен труд се добавиха и още билки. Изработиха се табелки с имената на билките и се постави ниска дървена ограда за да се предпазят растенията.

От името на настоятелството и от мое име Благодарим на ръководството на Община Сливо поле за отзивчивостта и подкрепата. Благодарим и на многото дарители на книги за читалището, и на тези дарители, които допринесоха за обогатяване на етнографския кът в читалището.

През новата 2024 год. ще продължаваме заедно да работим в посока разнообразяване на социалният живот в село Бръшлен. Пожелаваме си изявите и успехите на самодейци, да са по многобройни и разнообразни с цел съхраняване на съществуващите традиции и създаване на нови.

Изготвил:………………………… Председател:……………………………

/ Анелия Атанасова / / Северина Крумова/